ក្រសួង​បរិស្ថាន និង​អង្គ​ការ​ WWF-កម្ពុជា រួម​គ្នា​លើក​កម្ពស់​ការ​យល់​ដឹង​ជា​សា​ធារណៈ​ស្តី​អំពី​កិច្ច​ការ​ពារសត្វ​ព្រៃ​ និង​ព្រៃ​ឈើ​ ក្នុង​ទិវា​សត្វ​ខ្លា​ធំ​

ខេត្ត​មណ្ឌល​គិរី ព្រះ​រា​ជា​ណា​ចក្រ​កម្ពុជា ថ្ងៃ​ទី​២៩ ខែ​កក្ក​ដា​ ឆ្នាំ​២០១៩៖ ក្រសួង​បរិស្ថាន និង​អង្គ​ការ​ WWF-កម្ពុជា​ នឹង​ប្រារព្ធ​ទិវា​សត្វ​ខ្លា​ធំ​ ក្នុង​ខេត្ត​មណ្ឌល​គិរី​ ជាមួយ​និង​កម្ម​វិធី​នានា​ដែល​រៀប​ចំ​ឡើង​ដើម្បី​លើក​កម្ពស់​ការ​យល់​ដឹង​ជា​សាធារណៈ​ស្តី​អំពី​អត្ថ​ប្រយោជន៍​របស់​សត្វ​ខ្លា​ធំ​ចំពោះ​មនុស្ស និង​ធម្ម​ជាតិ​ គុណ​តម្លៃ​របស់​សត្វ​ព្រៃ និង​ជីវៈ​ចម្រុះ​ក្នុង​ខេត្ត​មណ្ឌល​គិរី​ ព្រម​ទាំង​បង្ហាញ​ពី​ផល​ប៉ះ​ពាល់​នៃ​ការ​បរ​បាញ់​ និង​បរិភោគ​សាច់​សត្វ​ព្រៃ​ ទៅ​លើ​ចំនួន​សត្វ​ព្រៃ​។ កម្ម​វិធី​ទាំង​នេះ នឹង​ចាប់​ផ្តើម​ក្នុង​ទី​រួម​ខេត្ត​មណ្ឌល​គិរី នៅ​ថ្ងៃ​ទី​២៨-២៩ ខែ​កក្កដា ឆ្នាំ​២០១៩។

ការ​រត់​ប្រណាំង​ចម្ងាយ ៥ គីឡូ​ម៉ែត្រ ដើម្បី​សត្វ​ខ្លា​ធំ និង​សត្វ​ព្រៃ នឹង​ផ្តើម​នា​ព្រឹក​ថ្ងៃ​ទី​២៨ ខែ​កក្ក​ដា ឆ្នាំ​២០១៩ ហើយ​កម្ម​វិធី​តន្ត្រី​ខ្នាត​តូច​ នឹង​ចាប់​ផ្តើម​នៅ​ថ្ងៃ​ទី​២៩ ខែ​កក្ក​ដា ឆ្នាំ​២០១៩ នា​ពេល​រសៀល​ នៅ​សួន​ច្បារ​ក្រុង​សែន​មនោរម្យ​។ នៅ​ថ្ងៃ​ទី​២៩ ខែ​កក្កដា ឆ្នាំ​២០១៩ នឹង​មាន​ការ​សម្តែង​សិល្បៈ​ ការ​លែង​ល្បែង​អប់​រំ កម្ម​វិធី​សំណួរ​ចម្លើយ និង​ការ​តាំង​ពិព័រណ៌បើក​ឱ្យ​ទស្សនិក​ជន​ទូទៅក្នុង​ខេត្ត​មណ្ឌល​គិរី​​ចូល​រួម​កំសាន្ត​។

អ្នក​ចូល​រួម​អាច​ចុះ​ឈ្មោះ​ចូល​រួម​ការ​រត់​ប្រណាំង​ជាមុន​ នៅ​ការិយា​ល័យ​អង្គ​ការ WWF-កម្ពុជា ដែល​មាន​ទី​តាំង​ក្នុង​ភូមិ​អូរ​ស្ពាន ឃុំ​ស្ពាន​មាន​ជ័យ ក្រុង​សែន​មនោរម្យ​ ខេត្ត​ក្រចេះ​។ ការ​រត់​ប្រណាំង​នេះ បើក​ឱ្យ​មនុស្ស​គ្រប់​វ័យ​ចូល​រួម​ ហើយ​ចាប់​ផ្តើម​រត់​ពី​ការិយា​ល័យ​អង្គ​ការ WWF-កម្ពុជា​ ប្រចាំ​ខេត្ត​មណ្ឌល​គិរី​។ លោក​អ្នក​អាច​ស្វែង​រក​ព័ត៌​មាន​បន្ថែម​អំពី​ទិវា​សត្វ​ខ្លា​ធំ ព្រម​ទាំង​ចូល​រួម​ឆ្លើយ​សំណួរ​សាក​ល្បង និង​សកម្ម​ភាព​ជា​ច្រើន​ទៀត​ តាម​រយៈ​ទំព័រ​​ហ្វេស​បុក​របស់​អង្គ​ការ​ WWF-កម្ពុជា៖ facebook.com/WWFCambodia

ខេត្ត​មណ្ឌល​គិរី​សម្បូរ​ទៅ​ដោយ​ជីវៈ​ចម្រុះ​។​ វា​ជា​ជម្រក​សម្រាប់​ជំពូក​សត្វ​ដ៏​អស្ចារ្យ​នានា​របស់​សកល​លោក​ចំនួន​ ៣៤ ប្រភេទ ដែល​រួម​មាន​ ដំរី​អាស៊ី​ដែល​មាន​ចំនួន​ច្រើន​ជាង​គេ​ក្នុង​ប្រទេស​កម្ពុជា សត្វ​ទន្សោង​ដែល​មាន​ចំនួន​ច្រើន​បំផុត​ក្នុង​ពិភព​លោក​ស្ថិត​ក្នុង​ប្រទេស​កម្ពុជា​ ទោច​ថ្ពាល់​លឿន សត្វ​ខ្លា​រខិនដែល​ជា​ប្រភេទ​សត្វ​កម្រ និងទទួល​រង​គ្រោះ​ ព្រម​ទាំង​ប្រភេទ​បក្សី​ចំនួន ៣៣៤ ប្រភេទ​ទៀត​ ដែល​រួម​មាន​បក្សី​ ១៤ ប្រភេទ​ ដែល​ត្រូវ​បាន​ចុះ​បញ្ជី​ក្រហម IUCN ជា​ប្រភេទ​សត្វ​ទទួល​រង​គ្រោះ​ជា​សកល​។ សត្វ​ខ្លា​ធំ​ក្នុង​ប្រទេស​កម្ពុជា​ ត្រូវ​គេ​ថត​បាន​ជា​ចុង​ក្រោយ​ក្នុង​ឆ្នាំ​២០០៧ ក្នុង​ខេត្ត​មណ្ឌល​គិរី​ ហើយ​រាជ​រដ្ឋា​ភិបាល​កម្ពុជា​ បាន​ប្រកាស​គម្រោង​ដ៏​ធំ​មួយដើម្បី​ស្តារ​ពូជ​សត្វ​ខ្លា​ធំ​ឡើង​វិញ​ និង​ការ​ពារ​ជីវៈ​ចម្រុះ​ដ៏​អស្ចារ្យ​ក្នុង​តំបន់​។ ប្រជា​ពល​រដ្ឋ​កម្ពុជា​នឹង​មាន​មោទនភាព​ដែល​ប្រទេស​របស់​ពួក​គេ​ជា​ទី​ជម្រក​របស់​ប្រភេទ​សត្វ​ព្រៃ និង​បក្សី​ដ៏​អស្ចារ្យ​ជា​ច្រើន​បែប​នេះ​។ ការ​ប្រារព្ធ​ទិវា​សត្វ​ខ្លា​ធំ​ ជា​ការ​ទទួល​ស្គាល់​នូវ​ជីវៈ​ចម្រុះ​ដ៏​ល្អឯក​របស់​ប្រទេស​កម្ពុជា​។

ក្នុង​ឆ្នាំ​២០១០ រដ្ឋា​ភិបាល​នៃ​ប្រទេស​ដែល​មាន និង​ធ្លាប់​មាន​សត្វ​ខ្លា​ធំ​ បាន​ធ្វើ​ការ​ប្តេជ្ញា​ចិត្ត​លើ​គោល​ដៅ​អភិរក្ស​ដ៏​ធំ​បំផុត​មួយ​សម្រាប់​ប្រភេទ​សត្វ​មួយ​ប្រភេទ​នេះ​។ គម្រោង TX2 ជា​គោល​ដៅ​សកល​ដើម្បី​បង្កើន​ចំនួន​សត្វ​ខ្លា​ធំ​ទ្វេរ​ដង​ត្រឹម​ឆ្នាំ​២០២២។ ការ​ធ្លាក់​ចុះជា​ច្រើន​ទស្សវត្តិ៍​​នូវ​ចំនួន​សត្វ​ខ្លា​ធំ​ដែល​រស់​នៅ​ក្នុង​ព្រៃ​ទូ​ទាំង​ពិភព​លោក​ បាន​ឈប់​បន្ត​ការ​ធ្លាក់​ចុះ​ចាប់​តាំង​ពី​ឆ្នាំ​២០១៦ ហើយ​ចំនួន​របស់​វា​បាន​ចាប់​ផ្តើម​កើន​ឡើង​វិញ ដែល​នេះ​ជា​សញ្ញា​នៃ​ក្តី​សង្ឃឹម​សម្រាប់​ការ​អភិរក្ស​សត្វ​ខ្លា​ធំ​ទូទាំង​សកល​លោក​។

ប្រទេស​កម្ពុជា​ ជា​ប្រទេស​មួយ​ក្នុង​ចំណោម​ប្រទេសទាំង​ ១៣ ដែល​សត្វ​ខ្លា​ធំ​អាច​រស់​នៅ​បាន​ បាន​ចូល​រួម​ប្តេជ្ញា​ក្នុង​ការ​សម្រេចឱ្យ​បាន​នូវ​គោល​ដៅ​ជា​សកល​ដ៏​ធំ​នេះ​ ហើយ​ទិវា​សត្វ​ខ្លា​ធំ​មាន​បំណង​លើក​កម្ពស់​ការ​យល់​ដឹង​ និង​ការ​គាំ​ទ្រ​ផែន​ការ​ស្តារ​សត្វ​ខ្លា​ធំ​ឡើង​វិញ​ក្នុង​ប្រទេស​កម្ពុជា​។ ដោយ​គ្រាន់​តែ​ចូល​រួម​កាត់​បន្ថយ​ការ​លក់​ដូរ និង​បរិភោគ​សាច់​សត្វ​ព្រៃ​ ប្រជា​ពល​រដ្ឋ​កម្ពុជា​ក្នុង​ខេត្ត​មណ្ឌល​គិរី​ក៏​បាន​រួម​ចំណែក​មួយ​ផង​ដែរ​ក្នុង​ផែន​ការ​នាំ​សត្វ​ខ្លា​ធំ​ត្រឡប់​មក​ប្រទេស​កម្ពុជា​វិញ​។

ប៉ុន្តែ​នៅ​មាន​បញ្ហា​ប្រឈម​ជា​ច្រើន​ក្នុង​ការ​សម្រេច​គោល​ដៅ​នេះ​។ កត្តា​គម្រាម​កំហែង​មួយ​ក្នុង​ចំណោម​កត្តា​ជា​ច្រើន​ដែល​ប៉ះ​ពាល់​សុខមាល​ភាព​ព្រៃ​ឈើ និង​សត្វ​ព្រៃ​យ៉ាង​ខ្លាំង​បំផុត​នោះ​ គឺ​អន្ទាក់​។ សត្វ​ព្រៃ​និមិត្ត​រូប​ ដូច​ជា​​សត្វ​គោ​ព្រៃ​ និង​សត្វ​ខ្លា​ធំ​ដែល​កំពុង​ទទួល​រង​គ្រោះ​ជា​សកល​ ត្រូវ​បាន​បាត់​បង់​ដោយ​សារ​ការ​បរ​បាញ់។ អន្ទាក់​ជា​ឧបករណ៍​បរបាញ់​ដ៏​ថោក និង​សាមញ្ញ​បំផុត​មួយ​ ដែល​សម្គាប់​សត្វ​ព្រៃ​ដោយ​មិន​រើស​អើង រាប់​ទាំង​សត្វ​ទន្សាយ​តូច​ៗ ទៅ​ដល់​សត្វ​ដំរី​ធំៗ​។ ទិន្ន​ន័យ​ជាក់​លាក់​បាន​បង្ហាញ​ថា​អន្ទាក់​ជា​គ្រោះ​មហន្តរាយ​ពិត​ប្រាកដ​មួយ​ក្នុង​ព្រៃជា​ច្រើន​ក្នុង​​ប្រទេស​កម្ពុជា​នា​ពេល​បច្ចុប្បន្ន​។ គ្រាន់​តែ​ក្នុង​ដែន​ជម្រក​សត្វ​ព្រៃ​ភ្នំ​ព្រេច និង​ដែន​ជម្រក​សត្វ​ស្រែ​ពក​ អន្ទាក់​ចំនួន​ ៣០០០ ក្នុង​មួ​យ​ឆ្នាំ​ ត្រូវ​បាន​ដកហូត​។

តម្រូវ​ការ​សាច់​សត្វ​ព្រៃ​ក្នុង​ស្រុក​ និង​អន្តរជាតិ ជា​ហេតុដ៏​ចម្បង​មួយ​ដែល​បណ្តាល​ឱ្យ​មាន​អន្ទាក់​ជាច្រើន​ឆក់​យក​ជីវិត​សត្វ​ព្រៃ​សំខាន់​ៗ​ បាត់​អស់​ពី​ព្រៃ​ឈើ​នានា​របស់​ប្រទេស​កម្ពុជា​។ អង្គ​ការ​ WWF-កម្ពុជា និង​ដៃ​គូ​សហការជា​ច្រើន​ កំពុង​ធ្វើ​ការ​ជម្រុញ​មនុស្ស​គ្រប់​រូប​ឱ្យ​ចូល​រួម​បដិសេដ​ការ​បរិភោគ​សាច់​សត្វ​ព្រៃ ខណៈ​ដែល​ជួយ​ការ​ពារ​សត្វ​ព្រៃ​សំខាន់​ៗ​។

“អន្ទាក់​ជា​ឃាដករ​គ្មាន​សម្លេង​ ដែល​សម្លាប់​សត្វ​ព្រៃ​ក្នុង​ព្រៃ​នានា​រប​ស់​យើង​ ហើយ​អន្ទាក់​ទាំង​នេះ​កំពុង​តែ​បំផ្លាញ​ចំនួន​សត្វ​ព្រៃ​ជា​ច្រើន​របស់​​កម្ពុជា​ ដែលមាន​សារសំខាន់​ជា​លក្ខណៈ​សកល​លោក​" ប្រសាសន៍​របស់​លោក សេង ទៀក នាយក​អង្គ​ការ WWF-កម្ពុជា​។ "យើង​សូម​អំពាវ​នាវ​ឱ្យ​អ្នក​ប្រមាញ់​សត្វ​ព្រៃ បញ្ឈប់​ការ​បរ​បាញ់​ សំណូម​ពរ​ឱ្យ​ប្រជា​ពល​រដ្ឋ​ឈប់​បរិភោគ និង​ទិញ​សាច់​សត្វ​ព្រៃ​ និង​ជម្រុញ​ឱ្យ​រដ្ឋា​ភិបាល​កម្ពុជា​បង្ក្រាប​ទីផ្សារលក់​សាច់​សត្វ​ព្រៃ និង​ការ​ប្រើ​ប្រាស់​អន្ទាក់​ក្នុង​តំបន់​ព្រៃ​ការ​ពារ​។"

ព្រត្តិការណ៍​លើក​កម្ពស់​ការ​យល់​ដឹង​នេះ​ គាំ​ទ្រ​ដោយ​ក្រសួង​បរិស្ថាន​ សហភាព​អឺរ៉ុប (The European Union) និង​ទី​ភ្នាក់ងារ​សហរដ្ឋ​អាមេរិក​សម្រាប់​ការ​អភិវឌ្ឍ​អន្តរជាតិ (USAID)។

ព័ត៌​មាន​បន្ថែម​៖

លោក អ៊ុន ចក្រី ប្រធានផ្នែក​ទំនាក់​ទំនង នៃ​អង្គ​ការ WWF-កម្ពុជា​

អ៊ី​ម៉ែល​៖ chakrey.un@wwf.org.kh

អំពី​អង្គការ WWF-កម្ពុជា​ (World Wide Fund for Nature)

អង្គ​ការ​ WWF បាន​បង្កើត​ឡើង​នៅ​ក្នុង​ប្រទេស​កម្ពុជា​ក្នុង​ឆ្នាំ​១៩៩៨ ដែល​ជា​ផ្នែក​មួយ​នៃ​អង្គ​ការ​ WWF ក្នុង​មហា​តំបន់​ទន្លេ​មេ​គង្គ​។ បេសកកម្ម​របស់​អង្គ​ការ WWF គឺ​ធា​នា​ឱ្យ​មាន​ការ​ចូល​រួម​គាំ​ទ្រ​ពី​មនុស្ស​គ្រប់​រូប​ដើម្បី​ធ្វើ​ការ​អភិរក្ស​នូវ​ជីវៈ​ចម្រុះ​ដ៏​សម្បូរ​បែប​នៅ​ក្នុង​ព្រះ​រា​ជា​ណា​ចក្រ​កម្ពុជា​។ អង្គ​ការ WWF កម្ពុជា នឹង​ជម្រុញ​ឱ្យ​មាន​ឱកាស​ថ្មី​ៗ​ជា​ច្រើន​ដែល​ផ្តល់​ផល​ប្រយោជន៍​ដល់​មនុស្ស​ និង​ធ្វើ​ឱ្យ​ប្រសើរ​ឡើង​នូវ​កម្រិត​ជីវភាព​របស់​ប្រជា​ពល​រដ្ឋ​ក្នុង​មូលដ្ឋាន​ ព្រម​ទាំង​ចូល​រួម​កាត់​បន្ថយ​ភាព​ក្រី​ក្រ​ តាម​រយៈ​ការ​លើក​ទឹក​ចិត្ត​ឱ្យ​មាន​ការ​ប្រើ​ប្រាស់​ធន​ធាន​ធម្ម​ជាតិ​ប្រកដ​ដោយ​និរន្តរ​ភាព​។ សម្រាប់​ព័ត៌​មាន​លម្អិត សូម​ចូល​ទៅ​កាន់​គេហទំ​ព័ររបស់​អង្គ​ការ WWF-កម្ពុជា៖ ​wwf.org.kh